'फैसले सोनिया के, मनमोहन नाममात्र के पीएम'  
मनमोहन सिंह पर सबसे कमजोर पीएम होने का आरोप लगाते हुए आडवाणी ने कहा, मनमोहन नाममात्र के लिए हैं। निर्णय सोनिया लेती हैं।'
संप्रग को स्वतंत्रता के बाद की सबसे भ्रष्ट और अयोग्य सरकार करार देते हुए भाजपा नेता लाल कृष्ण आडवाणी ने सोमवार को कहा कि अगर उनकी पार्टी केन्द्र में सत्ता में आती है तो भ्रष्टाचार पूर्ण रूप से समाप्त होगा और विदेशों में जमा पूरा कालाधन वापस लाया जाएगा।  अपनी जन चेतना यात्रा उड़ीसा पहुंचने के बाद एक जनसभा को संबोधित करते हुए आडवाणी ने आरोप लगाया, मैंने स्वतंत्रता के बाद नेहरू (जवाहर लाल नेहरू) से लेकर वाजपेयी (अटल बिहारी वाजपेयी) तक सभी सरकारों को देखा है, पहले बतौर पत्रकार और फिर संसद के सदस्य के तौर पर। मगर यह सबसे भ्रष्ट और अयोग्य सरकार है। मनमोहन सिंह पर सबसे कमजोर प्रधानमंत्री होने का आरोप लगाते हुए उन्होंने कहा, मनमोहन (सिंह) नाममात्र के लिए हैं। निर्णय सोनिया लेती हैं। मनमोहन लिखते हैं, सोनिया निर्णय लेती हैं और नतीजा एक के बाद एक घोटाले होते रहे और प्रधानमंत्री मूक बने उसे देखते रहे। पूर्व उपप्रधानमंत्री ने कहा कि कांग्रेस नेतृत्व वाली संप्रग सरकार के दौरान भ्रष्टाचार के कारण विदेशों में भारत की छवि मलिन हो रही है।  उन्होंने कहा कि अगर भाजपा सत्ता में आती है तो वह भ्रष्टाचार को मिटा देगी और विदेशों में जमा कालाधन को वापस ले आएगी।